NEW งดต่อสัญญาบริการรักษาผู้ป่วยประกันสังคม หลังมองคุ้มทุนยาก
NEW งดต่อสัญญาการให้บริการรักษาผู้ป่วยประกันสังคมปี 59 เริ่มมีผลเดือนม.ค.59 มองมีผลกระทบไม่มาก เผยสร้างรายได้จากผู้ป่วยทั่วไปแทนได้ภายใน 3 ปี
13 ส.ค. 2558

บริษัท วัฒนาการแพทย์ จำกัด (มหาชน) หรือ NEW ระบุว่าที่ประชุมคณะกรรมการบริษัทวานนี้  (12 ส.ค.) มีมติงดการต่อสัญญาให้บริการผู้ป่วยประกันสังคมปี 59 เนื่องจากจำนวนผู้ประกันตนขึ้นทะเบียนที่น้อย และแนวโน้มผู้ประกันตนเป็นโรคที่เกินศักยภาพโรงพยาบาลมีจำนวนมากขึ้น ทำให้ต้องส่งตัวเพื่อรักษาต่อที่โรงพยาบาลอื่น จึงทำให้บริการจัดการทางการคุ้มทุนยาก และรายได้จากการให้บริการผู้ป่วยประกันสังคม มีสัดส่วนไม่ถึง 20% ของรายได้รวม
ทั้งนี้บริษัทประเมินว่าผลกระทบทางการเงินที่จะเกิดขึ้นจะไม่มาก และสามารถสร้างรายได้จากผู้ป่วยสิทธิทั่วไปทดแทนได้ภายในระยะเวลาประมาณ 3 ปี โดยการต่ออายุจะเกิดขึ้นในเดือนต.ค.58 ซึ่งบริษัทต้องดำเนินการแจ้งกับสำนักงานประกันสังคม เพื่อให้มีผลในเดือนม.ค.59 ดังนั้น ผลกระทบด้านรายได้จากการให้บริการผู้ป่วยประกันสังคมจะเริ่มในปี 59